google/wiki40b huggingface dataset:
PostCSS

Kasutus

Nii PostCSS-i tuum kui ka pluginprogrammid on kirjutatud JavaScriptis ja levitatud läbi npm-süsteemi. PostCSS pakub madala taseme JavaScripti toimingute jaoks API-d:
// Laadi tuum ja pluginad npm-istconst postcss = require('postcss')const autoprefixer = require('autoprefixer')const precss = require('precss')// Määra pluginad, mida kasutadaconst processor = postcss([autoprefixer, precss])// Määra CSS-kood ja sisend- ja väljundfailide nimed processor.process('a {}', { from: './app.css', to: './app.build.css' })
  // Kasuta Promise API-d juhuks, kui on olemas sünkroniseerimata pluginad
  .then(result => {
    // Protsessitud CSS-kood
    console.log(result.css)
    // Hoiatused
    for ( let message of result.warnings() ) {
      console.warn(message.toString())
    }
  })
On olemas ametlikud tööriistad, mis võimaldavad PostCSS-i kasutada koos selliste ehitamissüsteemidega nagu Webpack, Gulp ja Grunt. Lisaks on võimalik alla laadida käsureaga liidest. Kasutades Browserifyt või Webpacki, saab PostCSS-i avada otse brauseris.

Süntaksid

PostCSS võimaldab vahetada parserit ja generaatorit, et töötada LESS ja SCSS allikatega. Iseenesest PostCSS ei saa aga kompileerida LESS, SCSS ja Sass koodi CSS-iks, vaid ainult muuta originaalfaile – näiteks sorteerida CSS omadusi või otsida koodivigu.

Kriitika

Ühed pluginad on kritiseeritud, teised muutusid de facto standardiks. Näiteks autoprefikserit soovitab Google brauserite prefiksite probleemi lahendamiseks.
Üldiselt võtsid arendajad PostCSS soojalt vastu. Sassi arendajad peavad PostCSS-i heaks täienduseks Sassile.
Põhiline küsimus on järgmine: kas PostCSS-ist piisab CSS süsteemi ehitamisel. Ühelt poolt saavad sellised laiendused nagu PreCSS või postcss-cssnext asendada paljusid Sass ja LESS funktsioone. SugarSS süntaks saab asendada Sassi ja Styluse minimalistliku süntaksi. Teisest küljest aga mõned eksperdid, sealhulgas ka PostCSS-i looja, soovitavad vanades projektides kasutada Sassi ja LESSi.
Titanic Quarter

Titanic Quarter (eesti keeles 'Titanicu kvartal') on arhitektuurilist regenereerimist silmaspidav uusarendus Belfasti linna sadamapiirkonnas Põhja-Iirimaal. See hõlmab ajaloolisi merendusega seotud maamärke, mille läheduses asuvad filmistuudiod, haridusasutused, korterid ning meelelahutust pakkuv jõeäärne piirkond. Belfasti sadamas asub kunagiste laevaehitusdokkide esisel krundil atraktsioonina maailma suurim Titanicu-teemaline mälestusmuuseum Titanic Belfast. Kuni 1995. aastani oli see endine tööstuslik piirkond tuntud kui Queen's Island ('Kuninganna saar'). See 75 hektari suurune ala hõlmas varem osa Harland & Wolffi laevatehasest, kus ehitati aastatel 1909–1911 linna kuulsaim kaubamärk, ookeaniaurik Titanic. Praegusesse kuivdokki on paigaldatud ka laevakompanii White Star Line'i ainukesena säilinud alus, tenderaurik SS Nomadic.
Komeet

Ehitus

Komeetide ehituses eristatakse tuuma, pead ja saba. Tahket tuuma ümbritseb komeedi pea ehk kooma, sellest tekib Päikese valgusrõhu toimel komeedi saba. Komeetidel on sageli kaks (või rohkem) saba. Ioonsaba on suunatud alati Päikesest eemale ja koosneb laetud osakestest, mida päikesetuul komeedist eemale puhub. Tolmusaba koosneb raskematest osakestest, mida päikesetuul vähem mõjutab. Seetõttu järgib tolmusaba rohkem või vähem komeedi orbiiti. Nõrkadel komeetidel saba harilikult puudub, heledatel on märgatav ioonsaba, väga heledatel on nähtavad mõlemat tüüpi saba.

Orbiidid ja tiirlemisperioodid

Suurem osa pikaperioodilisi komeete pärineb Päikesesüsteemi äärealadelt, Öpiku-Oorti pilvest, lühiperioodilised seevastu Neptuuni orbiidi taga paiknevast Kuiperi vööst. Komeetide orbiidid on enamasti piklikud, sageli paraboolsed või hüperboolsed. Tänaseni ei ole päris selge, millised häiritused põhjustavad komeetide liikumist Öpiku-Oorti komeedipilvest Päikesesüsteemi siseosadesse.
Komeetide tiirlemisperiood võib Päikesesüsteemi siseosades hiidplaneetide, eelkõige Jupiteri ja Saturni, külgetõmbe mõjul märgatavalt muutuda.
Kuulo Vimmsaare

Kuulo Vimmsaare (kuni 1936 Vimberg; 17. detsember 1921 – 25. veebruar 2013) oli eesti ühiskonnateadlane, TPI õppejõud. Avaldas nõukogude ajal teoseid võitleva ateismi teemal, pidas TPIs loenguid tollal kohustusliku poliitilise aine teadusliku ateismi alal. Teda on nimetatud Eesti ateismi klassikuks. Ta oli Tallinna Tehnikaülikooli sotsiaalteaduskonna emeriitprofessor. 
Ta lõpetas aastal 1938 Tallinna Reaalkooli, seejärel lõpetas ta aastal 1941 kiitusega Tallinna II Poeglaste Kommertskooli raamatupidaja-ökonomisti erialal. Mobiliseeriti aastal 1941 Punaarmeesse, ta oli ehituspataljonis ja 7. Eesti Laskurdiviisis; sõjaväeteenistusest lahkus ta aastal 1945. Aastatel 1946–1947 oli ta Eesti NSV Kalatööstuse Ministeeriumi kaadriosakonna juhataja. Aastatel 1949–1958 töötas ta EKP Keskkomitee Vabariiklikus Parteikoolis vanemõpetajana ja direktori asetäitjana õppealal. Aastal 1957 lõpetas ta cum laude Leningradi Riikliku Ülikooli filosoofiateaduskonna. Aastatel 1958–1961 oli ta aspirantuuris NLKP Keskkomitee juures asuvas Ühiskonnateaduste Akadeemias. Ta kaitses aastal 1968 filosoofiakandidaadi väitekirja.
TPI-s töötas ta aastast 1961 filosoofia kateedri vanemõpetajana, aastatel 1966–1986 oli ta samas dotsent, olles aastatel 1972–1982 TPI filosoofia kateedri juhataja. Aastatel 1986–1990 oli ta filosoofia kateedri professor. Aastast 1994 oli ta humanitaar- ja sotsiaalteaduste instituudi emeriitprofessor.
Aastast 1977 sai kateeder vabariiklikuks baaskateedriks teadusliku ateismi alal. TPI vanim huviklubi, ateismiklubi Atheos, loodi 1966. aasta märtsis; Vimmsaare oli selle vaimne juht ja kauaaegne eestvedaja. Samuti oli ta Eestis tunnustatud filatelist ja harrastusentomoloog.
Guatemala

Loodus

Guatemalas esineb pidevalt nii maavärinaid kui ka vulkaanipurskeid. Seal kasvab ka Kesk-Ameerika ulatuslikum puutumata vihmametsa massiiv.

Mäed

Peaaegu kaks kolmandikku Guatemalast on kaetud mägedega. Riiki läbib kaks suuremat mäeahelikku. Kuigi põhjapoolne ahelik on vana ja tugevasti kulunud, kõrguvad mõned sealsed mäetipud ikkagi üle 3000 m. Lõunapoolne ahelik on noorem ja seal on rohkem kui 30 vulkaani, millest kolm on aktiivsed. Mäekülgi mööda alla uhutud vulkaaniline tuhk on Guatemala Vaikse ookeani äärsel kitsal rannikumadalikul segunenud mullaga, selle tagajärjel on mullad väga viljakad.

Veekogud

Suuri jõgesid Guatemalas pole, tähtsaimad on Usumacinta, Motagua, Chixoy ja Sarstún. Küll aga võib nii mägismaal kui ka ürgmetsas imetleda selliseid uhkeid järvi nagu Petén Itzá ja Atitlán.

Kliima

Kuigi riik asub troopikavööndis, muudavad jahedad hoovused ja kõrgusvööndilisus Guatemala klimaatilised tingimused väga mitmekesisteks. Vaikse ookeani rannikul võib keskmine temperatuur olla üle 30 °C, samas kui 1800 m kõrgematel mägismaadel jääb see pigem 10 °C ja 16 °C vahele.

Taimestik

Taimestik on lopsakas ja vaheldusrikas. Madalamates ja niiskemates paikades kasvab väärispuudega troopiline vihmamets, silma rõõmustavad orhideed ja paljud muud erksavärvilised lilled. Mägismaadel asuvad tamme ja männi segametsad. Guatemala põhjaosas Peténi nõos asub tihe ja soe džungel.

Loomastik

Hirved, pekaarid, jaaguarid, tapiirid, tsikaadid, mitut liiki ahve, sealhulgas möiraahve, ja ohtralt eksootilisi linde, nende hulgas ka rahvuslind ketsal.

Rahvastik

Guatemala ala oli 300–900 pKr õitsenud klassikalise maiade tsivilisatsiooni keskus.
1990. aasta seisuga moodustavad 55% Guatemala elanikkonnast indiaanlased, kellest enamik on maiad, ja 44% mestiitsid.
Riigis kõneldakse pärismaiselt 22 maia keelkonda kuuluvat keelt ning aravaki keelkonda kuuluvat garifuna keelt. 20. sajandi lõpus suri välja klassifitseerimata šinka keel.
Esivanemate kombeid peetakse au sees, eriti maaelanike hulgas.

Majandus

40% tööealisest elanikkonnast on leidnud rakendust põllumajanduses. Kohaliku turu tarbeks kasvatatakse tera- ja puuvilju ning peamiseks ekspordiartikliks on kohv. Guatemala on üks maailma suuremaid kardemonitootjaid. Igal aastal raiutakse puidu ja põllumaade rajamise eesmärgil maha ligikaudu 1,7% Guatemala ülimalt liigirikastest vihmametsadest.

Poliitika

Pärast aastakümneid väldanud diktatuure ja veriseid kodusõdasid valitseb Guatemalas praegu rahu, ent riigis on suuri probleeme tervishoiu ja hariduse vallas. Näiteks 39% täiskasvanud naistest ei oska lugeda ega kirjutada.
Meejaht

Meejahiks nimetatakse vanimat mee hankimise viisi, mille puhul mett otsitakse õõnsates puudes, kaljulõhedes ja mujal looduses leiduvatest mesilaspesadest. Meejaht on üks koriluse vorme: kärjed võetakse kaasa ja pesa ei pruugi taastuda.
Meejahti tunti juba kiviajal, millest annavad tunnistust muistsed kaljujoonised. Cuevas de la Araña koobastikus Valencia lähedal Hispaanias on koopa seinal kujutatud inimest, kes liaanide küljes rippudes võtab mesilaspesast välja meekärgi. Kaljujoonise vanus on umbkaudu 8000 aastat.
Bõtantai

Bõtantai (vene Бытантай) on jõgi Venemaa Aasia-osas Sahhas.
Algab Verhojanski mägedest. Voolab valdavalt kirdesse ja põhja. Suubub vasakult Janasse.
Pikkus 586 km.
Snežana

Snežana (vene keeles Снежана) on naisenimi.
2019. aasta seisuga oli see Eestis esinemissageduselt 740. naisenimi. 1. jaanuari 2019 seisuga oli Eestis eesnimi Snežana 140 naisel.
István Püha

Püha István (Stefan) I (umbes 975 – 1038) oli Ungari esimene kuningas alates 1001. aastast.
István sai Ungari valitsejaks (vürstiks) pärast oma isa Géza surma 997. aastal. 1001. aastal kroonis paavst Sylvester II ta Saksa-Rooma keisri Otto III toetusel kuningaks ja Ungarist sai kuningriik. 
István viis lõpuni Ungari kuningriigi rajamise, ta krooniti 1001. aastal Ungari kuningaks. 1028. aastal kaotas ta hõimuvürstide võimu, jaotas riigi komitaatideks, mille eesotsas seisid kuninga määratud išpanid ehk komitaadi ülemad. Jagas riigi maid alamatele ja kirikutele, luues nii Ungaris feodaalkorra. Võttis vastu ristiusu ja levitas seda oma rahva seas, selle eest pühitseti ta pühakuks. 
Ungari kuningriik koosnes tänapäeva Ungari, Transilvaania (tänapäeval Rumeenias), Slovakkia, Ruteenia (tänapäeval Ukrainas), Vojvodina (tänapäeval Serbias), Burgenland (tänapäeval Austrias), Slavoonia, Horvaatia, Dalmaatsia (tänapäeval Horvaatias) ja mõnest väiksemast territooriumist ümber tänapäeva Ungari piiride.
István I poja Imre surma järel, puudus kuningal väärikas järeltulija, kuna ta ei pidanud oma onupoega Vazulit õigeks kristlaseks. Seepärast valis ta järeltulijaks Péter Orseolo, István I noorema õe ja Veneetsia doodži Otto Orseolo poja. 1026. aastal, kui Veneetsia doodž kukutati ja põgenes Konstantinoopolisse, pagesid Péter ja ta ema Ungarisse.
Sokkel AM3

Ühilduvus

AM3 sokli ühilduvus AM2/AM2+ protsessoritega katkeb tänu kavalale jalgade asetuse muutusele. AM3 soklil on 941 jalakontakti samas kui AM2+ protsessoritel on 940. AM2+ sokliga protsessori paigutamiseks AM3 soklisse eemaldas Tom's Hardware protsessorilt kaks takistavat jalga. AM2+ soklis töötas protsessor edukalt edasi, kuid AM3 soklis enam mitte. Tõenäoliselt on viga selles, et AM2/AM2+ puhul toetab sisseehitatud mälumoodul ainult DDR2 mälusid (erinevalt AM3 soklist, mis suudab koostööd teha nii DDR2 kui ka DDR3 mäludega).
Kuna AM3 toetab ka DDR2 mälu, on see tagasiühilduv AM2/AM2+ soklitega, vajadusel tuleb ainult BIOSi uuendada. Asus, Gigabyte, MSI ja teised emaplaatide tootjad on märgistanud olemasolevad AM2/AM2+ emaplaadid kui AM3 valmidusega, mis näitab, et antud emaplaatidele pakutakse BIOSi tuge. See lubab AM2/AM2+ sokliga emaplaate omavatel kasutajatel vahetada oma vana protsessor välja uue AM3 vastu ilma muid seadmeid uuendamata.

Sokkel AM3+

AM3+ on AM3 sokli modifikatsioon, mis on disainitud tuleviku protsessorite tarvis, mis kasutavad AMD Bulldozer mikroarhitektuuri ning säilitavad ühilduvuse AM3 protsessoritega.
Ühe varasema MSI emaplaadi ülevaate järel kutsutakse soklit AM3+ vahel ka nimega sokkel AM3b
Mõned tootjad on teatanud, et mõned nende AM3 emaplaadid toetavad AM3+ protsessoreid lihtsa BIOSi uuenduse järel. Mehaaniline ühilduvus on kinnitust leidnud ning AM3+ protsessorid töötavad AM3 soklis tingimusel, et nad saavad piisavalt voolu.
Leanne Barbo

Leanne Barbo (sündinud 8. aprillil 1981 Tallinnas) on eesti rahvamuusik, laulja ja kandle- ning torupillimängija. 
Õppinud Tartu Ülikoolis soome-ugri keeli ja rahvaluulet, täiendanud ennast Läti Ülikoolis Riias läti keele ja rahvaluule alal.
Kuulub ansamblitesse Krää, Väike Hellero ja Auļi, varem oli tegev ka Tsõdsõpujaleelos ja Sinimaniseeles.
Leanne Barbo on Tallinna tantsuklubi vedaja alates sügisest 2005.
Käsk nr. 227

Käsk nr. 227 oli Jossif Stalini 28. juulil 1942 antud päevakäsk.
Tuntuks on ta saanud juhtlause "Mitte sammugi tagasi!" (vene keeles "Ни шагу назад!") pärast, millest sai Nõukogude Liidu sõjalise vastupanu loosung.
Ühelgi ülemal polnud õigust taanduda ilma vastavat käsku saamata. Igaüks, kes seda tegi, anti sõjatribunali alla.
Käsk nr. 227 sätestas, et iga rinne peab distsipliinirikkumistes süüdistatud sõduritest looma 1–3 trahvipataljoni, mis saadetakse rinde kõige ohtlikumatesse lõikudesse. Iga rinne pidi eraisikutest ja allohvitseridest looma ka trahviroodu. Aastatel 1942–1945 määrati trahvipataljonidesse 427 910 sõdurit.
Samuti sätestas käsk, et igas armees tuleb luua tõkkeüksused, kes tulistaksid argpükse ja põgenevaid vägesid tagalast. Kahe esimese kuu jooksul pärast käsku lasksid tõkkeüksused üle 1000 sõduri maha ja saatsid üle 130 tuhande sõduri trahvipataljonidesse.
Käsu preambulis märgiti, et kumbagi meetodit kasutasid sakslased edukalt NSV Liidu vastupealetungi tõrjumiseks 1942. aasta alguses.
Kolme kuu pärast, 29. oktoobril 1942 loobuti kohustuslikest tõkkeüksustest. Iga rinde juhatus sai õiguse otsustada, kas neid tarvitada või ei, kuid üldiselt neid ei kasutatud, sest väeülemad pidasid seda elavjõu raiskamiseks.
Hot Marijke

Hot Marijke (sündinud 17. juulil 1986 Kapellenis) on Belgia (flaami) prostituut, kaameratüdruk (camgirl) ja kolumnist.
Ymaut

Ymaut oli liivlane, kes Henriku kroonika kohaselt tappis 1198. aastal Riia lahingus teise Liivimaa piiskopi Bertholdi.
Tema nime on seostatud eestipärase nimega Him(m)ot(u) ja selle tähenduseks on pakutud "himustatu, ihaldatu". Läti keeles on Ymauti nime tõlgendatud kui Imants või Imanta. See ajalooliste romaanide kaudu tuntuks saanud ja 20. sajandi esimesel poolel Lätis populaarne olnud nimetraditsioon põhineb aga ümberkirjutusveaga käsikirja kasutamisel.
Tema kohta pole peale Henriku kroonika piiskopi tapmisest rääkiva lõigu rohkem mingeid andmeid. Kroonika kirjelduse (II, 6) kohaselt tormas piiskopi ratsu lahingust põgenevate liivlaste keskele, kellest kaks ta kinni haarasid ja kolmas, Ymaut, ta odaga läbi torkas. Kas Ymaut seejärel tapeti või ta pääses, pole teada.
Ţāhā Ḩusayn

Ţāhā Ḩusayn (Taha Husain, Taha Hussein; 14. november 1889 – 28. oktoober 1973; araabia طه حسين‎ ) oli Egiptuse kirjanik, kaasaegse araabia kirjanduse üks rajajaid ja modernistliku liikumise juht.
Taha Husain sündis Kesk-Egiptuse väikelinnas vaeses perekonnas. Ta jäi lapsena trahhoomi tõttu pimedaks. Sai alghariduse külakoolis. Asus 1902 õppima islamistlikku Al-Azhari ülikooli ja 1907 Kairo ülikooli. Ta oli esimene, kes Kairo ülikooli 1914 doktorikraadiga lõpetas. Hiljem sai temast araabia kirjanduse professor. Husain oli ka Aleksandria ülikooli esimene rektor.
Aastail 1950–1952 oli ta Egiptuse haridusminister ning viis riigis sisse üldise tasuta alghariduse.
Nagib Mahfuz on öelnud, et Taha Husain oli enne teda Nobeli auhinna ära teeninud.
Palo vald

Palo vald (saksa keeles Pallamois) oli vald Võrumaal Räpina kihelkonnas. Vald eksisteeris 1866–1892 ja siis liideti Palo vald Veriora vallaga.
Valla alal asus Palo mõis.
Henry C. C. Harris

Henry C. C. Harris (1886 – ?) oli inglise keele õppejõud Tartu Ülikoolis.
Ta lõpetas Madrase Ülikooli ja tuli Tartusse ülikooli inglise keele lektoriks aastal 1932.
Ta toimetas ja kohandas õppureile mitmeid ingliskeelseid raamatuid, näiteks: Kenneth Grahame 1938. The Adventures of Toad. Tartu: Loodus.
Monty Python

Monty Python oli Suurbritannia komöödiatrupp, mis sai tuntuks BBC telesarjast "Monty Pythoni lendav tsirkus" (1969–1974). Monty Pythoni näiteseltskonda kuulus kuus liiget: Graham Chapman, John Cleese, Terry Gilliam, Eric Idle, Terry Jones ja Michael Palin.
1961. aasta Eesti meistrivõistlused jääpurjetamises

1961. aasta  Eesti meistrivõistlused jääpurjetamises  toimusid 15.–23. veebruarini Pärnus.
James van Riemsdyk

James Frederick van Riemsdyk (sündinud 4. mail 1989 Middletownis, New Jerseys) on USA jäähokimängija, kes mängib NHL-i klubis Philadelphia Flyers vasakul äärel.
2007. aastal valiti ta NHL-i draft '​is Flyersi poolt teise valikuna. Seejärel mängis ta kaks hooaega New Hampshire'i Ülikooli meeskonnas.
Flyersiga liitus van Riemsdy hooajal 2009–10. Samal hooajal jõudis ta Flyersiga Stanley karika finaali, kus kaotati Chicago Blackhawksile. Aastatel 2012–2018 mängis ta kuus hooaega Toronto Maple Leafsis, kuid naasis 2018. aasta juulis Flyersisse.
Ta on kuulunud USA jäähokikoondisse 2014. aasta taliolümpiamängudel ning 2011. ja 2019. aasta maailmameistrivõistlustel.
Tema noorem vend Trevor van Riemsdyk mängib samuti NHL-is.
Hendrik Olde

Hendrik Olde (sündinud 31. detsembril 1966 Kilingi-Nõmmes) on eesti maletaja ja sporditegelane. 
Olde lõpetas 1985 Paide 1. Keskkooli. Ta tõusis maletajana esile koolipõlves, võitis Eesti noorte meistrivõistlustel 1983 pronksi. Tema treener oli nii Kilingi-Nõmmes kui ka Paides Jüri Kotka. 1996 saavutas ta Eesti meistrivõistlustel teise koha. 
Olde oli 1994 Moskva, 1996 Jerevani, 1998 Elista ja 2002 Bledi maleolümpial Eesti naiskonna kapten ning 1996–1998 ja 2002 maleolümpiatel Eesti delegatsiooni juht. Korraldanud Eestis rahvusvahelisi üritusi: 1997 ja 1999 Euroopa klubide karikavõistluste eelturniir, 2007 FIDE presidendi nõukogu nõupidamine, 1998, 2004 ja 2014 Paul Kerese mälestusturniir, 2013 84. FIDE kongress, 2014 Euroopa noorte kiir- ja välkmale meistrivõistlused. 
Ta on töötanud 1985–1995 Paide (Järvamaa) Spordikoolis maletreenerina ja aastast 2014 Tallinna Maleklubis maletreenerina. Maletreeneri IV kutsetaseme sai ta 2011. Tegutsenud kirjastamise alal. Raamatu "Paul Keres. Photographs and Games" koostaja. 
FIDE kohtunik on alates 2006, FIDE rahvusvaheline organisaator alates 2002, FIDE treener alates 2014. 1996–1998 Eesti Maleliidu asepresident, 1998–2006 oli ta Maleliidu tegevdirektor ja juhatuse liige, aastast 2006 Maleliidu juhatuse esimees. 2005. aastast on ta EOK esindajate kogu liige, 2006 FIDE delegaat.

Isiklikku

Ta on olnud abielus Margit Brokkoga. Nende tütar Margareth Olde tuli 2015. ja 2018. aastal Eesti naiste maletšempioniks.
Petr Jiráček

Petr Jiráček (sündinud 2. märtsil 1986 Tuchořices) on Tšehhi jalgpallur, kes mängib Tšehhi klubis Fastav Zlín poolkaitsjana.
Debüüdi Tšehhi jalgpallikoondises tegi Jiráček 2011. aasta septembris. 2012. aasta Euroopa meistrivõistlustel alagrupi teises mängus lõi Petr Jiráček värava Kreeka vastu. Hiljem lõi ta otsustava värava mängus turniiri korraldaja riigi Poola vastu, kindlustades Tšehhi edasipääsu alagrupist.
Kurtna maastikukaitseala

Kurtna maastikukaitseala on kaitseala Ida-Virumaal Alutaguse vallas. Selle suurus on 2557 hektarit. 
Kaitseala loodi 1987. aastal, kaitsmaks Kurtna järvestiku järvi ja Kurtna mõhnastikku. Sealses piirkonnas kasvab mitu looduskaitsealust liiki: näiteks järv-lahnarohtu (II kategooria). 
Maastikukaitsealal on ka oluline osa puhkealana.
STS-121

Missiooni taust

STS-121 ajal katsetasid Discovery meeskonnaliikmed uut varustust ja protseduure, mis olid vajalikud kosmosesüstiku kuumuskilbi kontrollimiseks ja parandamiseks. Kosmosesüstik viis jaama ka varustust jaama laiendamise tarbeks.
Pärast Columbia katastroofi otsustas NASA, et kosmosesüstikulendude taasalustamiseks on vajalikud kaks katselendu ning nendeks olid missioonid STS-114 ja STS-121. Enne katastroofi oli Columbiale määratud missioonid STS-118 ja STS-121. STS-118 määrati esialgu samuti Discoveryle, kuid hiljem määrati see kosmosesüstik Endeavourile.
STS-121 pidi esialgu olema Hubble'i kosmoseteleskoobi teenindusmissioon, kuid sellele missioonile anti enne katastroofi teine tähistus ja STS-121 jäi vabaks. Kuna tähised STS-115 kuni STS-120 olid juba olemasolevatele missioonidele määratud, otsustas NASA anda missioonile väikseima saadaoleva numbri ja seetõttu järgnebki STS-114 missioonile STS-121.
STS-121 pidi esialgsete plaanide kohaselt teenindama kosmosesüstik Atlantis ja see pidi toimuma septembris 2005. Kuna Atlantisel tekkisid probleemid telikuga, otsustati missioonile saata kosmosesüstik Discovery ja missioon lükati edasi juulisse 2006, et võimaldada inseneridel parandada kosmosesüstiku probleemne sensor ja leida lahendus STS-114 stardil endiselt välispaagi küljest eraldunud vahu probleemile.

Missiooni kokkuvõte

Missiooni start õnnestus kolmandal katsel ning Discovery startis missioonile 4. juulil 2006 kell 14.37. Varem olid 1. ja seejärel 2. juulile määratud stardid halva ilma tõttu tühistatud. Erinevalt eelnevast kahest missioonist, ei tuvastatud starti filminud pardakaamerate salvestiste läbivaatamisel välispaagi küljest eraldumas suuri vahutükke, hiljem tuvastati eraldumas mõnesid väiksemaid tükke, kuid NASA hinnangul ei olnud need kosmoselaevale ohtlikud.
Missiooni esimesel päeval kontrollisid meeskonnaliikmed kosmoselaeva kuumuskilpi robotkäe külge kinnitatud Orbiter Boom Sensor Systemiga ning Rahvusvahelises kosmosejaamas kontrolliti seda veel mitu korda. Tiibade uurimise ajal leiti Discovery parema tiiva servalt lindude väljaheiteid ja maandumispäeval toimunud pressikonverentsil viskasid astronaudid selle üle nalja, viidates, et need olid endiselt seal ehkki Päike oli neid kõrvetanud.
Jaamas olles väljusid astronaudid kolm korda avakosmosesse ja viibisid seal kokku 21 tundi ja 29 minutit. 
Süstik lahkus jaamast 15. juulil ehk 9 päeva pärast saabumist. Discovery ühendus jaamast lahti Vaikse ookeani kohal, Uus-Meremaast põhjas.
Discovery sisenemine Maa atmosfääri möödus tavapäraselt ning süstik maandus 17. juuli hommikul Kennedy Kosmosekeskusesse.